## Odluka o obveznom pregledu ribarskog plovila, alata i opreme te o minimalnim kriterijima za ostvarivanje prava sudjelovanja u dodjeli izlovne kvote za ribolov tune (Thunnus thynnus) plivaricom tunolovkom u 2009. godini

### NN 41/2009 (3.4.2009.), Odluka o obveznom pregledu ribarskog plovila, alata i opreme te o minimalnim kriterijima za ostvarivanje prava sudjelovanja u dodjeli izlovne kvote za ribolov tune (Thunnus thynnus) plivaricom tunolovkom u 2009. godini

MINISTARSTVO POLJOPRIVREDE, RIBARSTVA I RURALNOG RAZVOJA

932

Na temelju članka 49. stavka 1. točke 4. Zakona o morskom ribarstvu (»Narodne novine«, br. 74/94, 57/96 i 48/05) i članka 5. stavka 4. Pravilnika o ulovu, uzgoju i prometu tune (Thunnus thynnus) (»Narodne novine«, 39/09) ministar poljoprivrede, ribarstva i ruralnog razvoja donosi

ODLUKU

O OBVEZNOM PREGLEDU RIBARSKOG PLOVILA, ALATA I OPREME TE O MINIMALNIM KRITERIJIMA ZA OSTVARIVANJE PRAVA SUDJELOVANJA U DODJELI IZLOVNE KVOTE ZA RIBOLOV TUNE *(Thunnus thynnus)* PLIVARICOM TUNOLOVKOM U 2009. GODINI

I.

Ovom Odlukom određuju se:

– obvezni pregled ribarskog plovila, alata i opreme ovlaštenika povlastica za obavljanje gospodarskog ribolova na moru plivaricom tunolovkom (u daljnjem tekstu: obvezni pregled)

– način provođenja obveznog pregleda

– minimalni kriteriji za ostvarivanje prava sudjelovanja u dodjeli izlovne kvote za ribolov tune (Thunnus thynnus) plivaricom tunolovkom za 2009. godinu.

II.

Ova Odluka primjenjuje se na ovlaštenike povlastica za obavljanje gospodarskog ribolova na moru plivaricom tunolovkom (u daljnjem tekstu: ovlaštenici povlastica) za 2009. godinu.

III.

Obveznom pregledu podliježu sva plovila za koja su izdane povlastice za ribolov tune plivaricom tunolovkom.

Obvezni pregled iz stavka 1. ove točke obavit će se 8. travnja 2009. godine u Rijeci, Zadru i Splitu, s početkom u 9,00 sati.

Obvezni pregled iz stavka 1. ove točke obavit će povjerenstvo koje imenuje ministar.

Iznimno od stavka 2. ove točke, za plovila koja su na remontu obvezni pregled se može obaviti na mjestu remonta, ukoliko ovlaštenici povlastica obavijeste povjerenstvo najkasnije 48 sati prije početka pregleda.

IV.

Ministar poljoprivrede, ribarstva i ruralnog razvoja imenovat će Povjerenstvo za utvrđivanje udovoljavanja minimalnim kriterijima za ostvarivanje prava sudjelovanja u dodjeli izlovne kvote za ribolov tune (Thunnus thynnus) plivaricom tunolovkom za 2009. godinu (u daljnjem tekstu: povjerenstvo).

Povjerenstvo će se sastojati od pet radnih grupa, koje će obvezni pregled istovremeno obaviti u Rijeci, Zadru i Splitu.

U svaku radnu grupu povjerenstva imenovat će se po jedan predstavnik Ministarstva poljoprivrede, ribarstva i ruralnog razvoja (u daljnjem tekstu: Ministarstvo), jedan predstavnik Lučke kapetanije, jedan predstavnik Odjela pomorske i aerodromske policije, jedan predstavnik Hrvatske obrtničke komore, jedan predstavnik Hrvatske gospodarske komore, te za tajnika predstavnik Ministarstva.

Ovlaštenici povlastica obvezni su članovima povjerenstva omogućiti provjeru svih kriterija iz točke V. ove Odluke.

Na temelju opravdane sumnje, povjerenstvo može zatražiti dodatne dokaze o ispunjenju kriterija iz točke V. ove Odluke.

V.

Minimalni kriteriji za ostvarivanje prava sudjelovanja u dodjeli izlovne kvote za ribolov tune (Thunnus thynnus) plivaricom tunolovkom za 2009. godinu su: posjedovanje povlastice za obavljanje gospodarskog ribolova na moru plivaricom tunolovkom, ribarskog plovila pripremljenog za tunolov, ispravne ribarske opreme (pomoćnih plovila, vitla i dr.) i mreže plivarice tunolovke najmanje dužine 800 m, najmanje visine 140 m, veličine oka mrežnog tega u bilo kojem dijelu mreže ne manjeg od 40 mm, te debljine konca ne manje od 1,5 mm za svako plovilo za koje je povlastica za obavljanje gospodarskog ribolova na moru plivaricom tunolovkom izdana.

VI.

Povjerenstvo će zapisnički utvrditi i dostaviti Ministarstvu listu povlastica, odnosno plovila za koje je izdana povlastica za obavljanje gospodarskog ribolova na moru plivaricom tunolovkom a koji udovoljavaju kriterijima iz točke V. ove Odluke u roku 24 sata od obavljenog pregleda iz točke III. ove Odluke.

VII.

Ovlaštenici povlastice koji ne udovolje kriterijima iz točke V. ove Odluke, kao i ovlaštenici čija plovila ne pristupe obveznom pregledu iz točke III. ove Odluke, neće sudjelovati u dodjeli izlovne kvote tuna za 2009. godinu.

VIII.

Ova Odluka stupa na snagu danom objave u »Narodnim novinama«.

Klasa: NP 324-01/09-01/31

Urbroj: 525-08-1-0327/09-1

Zagreb, 30. ožujka 2009.

Ministar
mr. sc. Božidar Pankretić, v. r.

Odluka, NN 41/2009-932